फिर न अलग बाजार होंगे, न अलग गिलास, सब एक ही कुएँ से पानी खींचेंगे
Uniform Civil Code नेताओं ने चुनावी मौसम की तुरुप चालें शुरू कर दी हैं। एक तरफ़ विपक्षी साझा उम्मीदवार है। जवाब में सत्ता पक्ष का यूनिफ़ॉर्म सिविल कोड।
नेताओं ने चुनावी मौसम की तुरुप चालें शुरू कर दी हैं। एक तरफ़ विपक्षी साझा उम्मीदवार है। जवाब में सत्ता पक्ष का यूनिफ़ॉर्म सिविल कोड। यानी समान नागरिक संहिता या सरल भाषा में कहें तो सबके लिए समान क़ानून। पहले बात करते हैं समान क़ानून की। संघ का शुरू से यही नारा रहा है। एक देश में दो निशान, दो विधान नहीं चलेंगे। इस नारे में कश्मीर और देश, दोनों की तरफ़ इशारा रहा है।
सत्ता पक्ष का मंतव्य इस समान क़ानून के पीछे जो भी हो, हम आम आदमी इसके पीछे सकारात्मक सोच ही रखते हैं। … कि अब हमारे गाँव- क़स्बे में कोई ऊँचा या कोई नीचा बाज़ार नहीं होगा। चाय की दुकानों पर वो दो गिलासों वाला सिस्टम भी नहीं रहेगा। उन सड़कों पर भी, जो मन्दिर के रथ के गुजरने से शुद्ध हुई हैं, चप्पल पहनकर बेधड़क चल सकेंगे।
एक ही कुएँ से हम सब मिलकर पानी खींचेंगे। अपने गाँव में, अपनी जात को छोड़कर अब कोई दूसरा नहीं रहेगा। सबके सब मानव जात होंगे। कोई हिन्दू नहीं। कोई मोमिन नहीं। सब के सब मानव। बरबस ही पूछा करेंगे एक- दूसरे से- हाल - चाल। क्योंकि हम अपने दरवाज़े का ताला खुद ही खोलते- खोलते थक चुके हैं।
बस इतना चाहते हैं - कोई पूछे… कि तुम्हारी सब्ज़ी में नमक ज़्यादा तो नहीं पड़ गया? अपने घर से दूसरी ला दूँ? वैसे भी हमें चाहिए ही क्या? एक भुनी मिर्ची और एक- आध रोटला। बस इतनी- सी आरज़ू रहती है। थक कर जब घर आएँ - पड़ोसी ही सही, कोई पूछे… कि तुम्हारी आँखें इतनी लाल क्यों हैं? कुछ खाया भी, कि दिनभर यूँ ही टल्लाते रहे, गाँवभर में?
ख़ैर हम आम लोगों की दरकार तो बस इतनी ही है। नेता चाहे जो कहें, चाहे जो करें। उनका निशाना चाहे जो हो! हमें इससे क्या?
अब आते हैं साझा उम्मीदवार पर। 1977 में श्रीमती इंदिरा गांधी के खिलाफ यह प्रयोग हो चुका है। जब विपक्ष में जनता पार्टी थी। इस पार्टी में एक तरह से सारे दल समा गए थे। कांग्रेस जिसका संयुक्त विरोध हो रहा था, उसका एक धड़ा ( मोरारजी) भी। लेकिन तब बात और थी। विपक्ष की तरफ़ से जनता ही चुनाव लड़ रही थी। वही चंदा इकट्ठा करती थी।
जनता ही कभी चंद्रशेखर, कभी अटलजी तो कभी मोरारजी के हाथ में थैलियाँ थमा रही थी। नेता चलते गए थे और कारवाँ बढ़ता गया था। अब विपक्ष के पक्ष में वैसा माहौल तो नहीं है लेकिन साझा उम्मीदवार खड़ा करने में वह कामयाब हो जाता है तो, उसे सत्ता पक्ष के खिलाफ बड़ा फ़ायदा हो सकता है।
कैसे? यह हम पिछले चुनाव के आँकड़ों से समझ सकते हैं- चुनाव आयोग और एडीआर के आंकडे बताते हैं कि पिछले लोकसभा चुनाव में जिन 542 सीटों पर चुनाव हुए उनमें से केवल 341 सीटें ऐसी थीं जिन पर विजयी प्रत्याशी को कुल पडे वोटों में से पचास प्रतिशत से अधिक वोट मिले थे। बाक़ी 201 सीटें ऐसी थीं जो पचास प्रतिशत से कम अंतर पर जीती गईं।
साझा उम्मीदवार को इन 201 सीटों पर फ़ायदा हो सकता है। इनमें से भाजपा ने जो 303 सीटें जीती थीं, उनमें लगभग 80 सीटों पर विजयी प्रत्याशी को पचास प्रतिशत से कम वोट मिले थे। कहने का तात्पर्य यह है कि अगर विजयी प्रत्याशी के सामने खड़े तमाम प्रत्याशियों के वोट इकट्ठा हो जाए, तो जीत को हार में बदलते देर नहीं लगती।
विपक्ष इन दिनों इसी जुगत में लगा हुआ है। हालाँकि अभी से यह कहा नहीं जा सकता कि साझा उम्मीदवार का इक्का विपक्ष की पकड़ में आएगा या उसके पहले ही वह बिखर जाएगा लेकिन यह मुहिम कारगर हुई तो निश्चित ही सत्ता पक्ष के पसीने छुड़ा देने वाली साबित होगी।
वैसे भी यह जो वर्तमान चुनाव प्रणाली है, इस पर कई बार सवाल उठाए गए हैं। सवाल यह था कि अगर यह चुनाव प्रणाली आँकड़ों पर ही आधारित है और सब कुछ बहुमत यानी आधे से अधिक पर ही निर्भर है तो पचास प्रतिशत से कम वोट पाने वाले को विजयी कैसे घोषित किया जा सकता है?
सवाल के भीतर छिपा सवाल यह है कि मान लीजिए किसी लोकसभा सीट पर दस लाख मतदाता हैं। साठ प्रतिशत वोट पड़े हैं। तो मत हुए छह लाख। पाँच प्रत्याशियों में से तीन को एक- एक लाख वोट मिले और चौथे को 75 हज़ार। पाँचवाँ प्रत्याशी सवा दो लाख वोट पाकर जीत जाता है।
जबकि उसके विरोध में पौने चार लाख वोट पड़े हैं। या यह भी कह सकते हैं कि पौने चार लाख लोग उसके पक्ष में नहीं हैं। या उसके चुने जाने से सहमत नहीं हैं। फिर भी वही विजयी घोषित होता है। साझा उम्मीदवार वोटों के इस बिखराव को रोक सकता है।
ख़ैर, ये साझा उम्मीदवार और ये समान क़ानून अब हल्ला बोलकर हमारे शहर, क़स्बे, गाँव और घर में घुसने वाले हैं। हमें चौकन्ना रहना है, हर समय। हर पल। कोई हमारे भोलेपन का फ़ायदा न उठा ले। क्योंकि उनकी इच्छाएँ अपने दांत पैने कर रही हैं। हम हमेशा की तरह कटते हैं। फिर कटते हैं और काटे जाते रहते हैं।